簡德符
作者：鄒浩
朝代：宋

paragraphs: 清標藐冰壺，一見滌袢暑。
况乃北窗風，窮辰薦佳語。
鄭聲正喧天，忽此聞柷敔。
坐令偕生疾，不得砭石去。
我愚雖絕人，志氣肯爲鼠。
如何城下盟，欣然爲君舉。
請看時雨來，潤澤先柱礎。
豈無力使然，默感自難阻。
高堂久懸榻，寶劍已心許。
昨宵共燈光，今作參商處。
秋意入梧桐，滴瀝鬬東序。
連墻莫至前，念君初逆旅。
蛇影勿狐疑，當思啖虀杵。
桑蓬元四方，事業在伊呂。
匪石詎可轉，紛紛任兒女。
但願早晴明，交臂無齟齬。
更約靖節君，相與富毫楮。
朝昏經史間，端知植禾黍。
他年羊子妻，焉能斷機杼。
君席果不分，我知逃爾汝。